কেন কম ব্যাটার খেলানো হয়েছিল? মুখ খুললেন সূর্যকুমার

ওয়েব ডেস্ক : নিউজিল্যান্ডের (Newzeland) বিরুদ্ধে টি২০ সিরিজ জিতে নিয়েছে ভারত (India)। সেই কারণে বুধবার বিশাখাপত্তনমে চতুর্থ ম্যাচে বিশ্রাম দেওয়া হয়েছিল ইশান কিষাণকে। কিন্তু ব্যাটিং বিপর্যের মুখে পড়ে টিম ইন্ডিয়া। ২৩ বলে ৬৫ রানের ইনিংস খেলেও ম্যাচ বাঁচাতে পারেননি শিবম দুবে। ফলে ম্যাচ শেষে প্রশ্ন উঠছিল, কেন একজন স্পেশ্যালিস্ট ব্যাটার কম নিয়ে মাঠে নেমেছিল ভারত? অবশেষে এ নিয়ে মুখ খুললেন ভারত অধিনায়ক সূর্যকুমার যাদব (Suryakumar Yadav)।

ভারত অধিনায়ক (Suryakumar Yadav) এ নিয়ে বলেন “আমি মনে করি আমরা আজ উদ্দেশ্যপ্রণোদিতভাবেই ছয়জন ব্যাটার নিয়ে খেলেছি। আমরা পাঁচজন নিখুঁত বোলার রাখতে চেয়েছিলাম। নিজেদের চ্যালেঞ্জ জানাতে চেয়েছিলাম। উদাহরণস্বরূপ, যদি আমরা ১৮০ বা ২০০ রান তাড়া করি এবং দুই বা তিনটি উইকেট পড়ে যায়, তখন পরিস্থিতি কেমন দাঁড়ায় সেটা আমরা দেখতে চেয়েছিলাম। তবে দিনশেষে সব ঠিক আছে। আর আমরা সেই সব খেলোয়াড়দেরই খেলাতে চেয়েছিলাম যারা বিশ্বকাপ স্কোয়াডের অংশ। তা না হলে আমরা অন্যদের খেলাতাম।”

আরও খবর : ভারত হারলেও বিশাখাপত্তনমের ‘ট্র্যাজিক হিরো’ শিবম দুবে

তিনি আরও বলেছেন, “প্রথমে ব্যাটিং করার সময় আমরা সত্যিই খুব ভালো করছি। তাই আমি চেয়েছিলাম ১৮০ বা ২০০ রান তাড়া করার সময় যদি দুই বা তিনটি উইকেট পড়ে যায়, তবে ছেলেরা সেই দায়িত্বটা নিক এবং দেখুক আমরা কীভাবে ব্যাটিং করি। এটা একটা ভালো চ্যালেঞ্জ ছিল। আশা করি, আবার সুযোগ পেলে আমরা হয়তো আবারও রান তাড়া করব। তবে দিনশেষে, এটা একটা ভালো শিক্ষা।”

প্রসঙ্গত, গত ম্যাচে ২০ ওভারে ২১৫ রান স্কোর বোর্ডে তুলেছিল নিউজিল্যান্ড। আর তাড়া করতে নেমে ভারতের ওপেনিং ওর্ডার ধাক্কা খেয়েছিল। শেষ পর্যন্ত রিঙ্কু সিং ও শিবম দুবে চেষ্টা করেছিলেন ভারতকে ম্যাচ জেতানোর জন্য। কিন্তু তা আর হয়ে ওঠেনি। ৫০ রানে এই ম্যাচ হারে টিম ইন্ডিয়া।